惜春長句
作者：葛紹體
朝代：宋

paragraphs: 去年花開春日和，行嗅香蕊攀柔柯。
今年花開煙雨愁，坐見落英填污溝。
世事翻覆故應爾，天工卷舒亦如此。
曷不長教四時好，却令二月春草草。
牆頭錦紅一花梢，人間雪白幾鬢毛。
東家兒女喜鬭妍，西鄰老婦羞頺顔。
亦有對酒高陽徒，零落山丘空畫圖。
悲來乎，悲來乎，花開花落胡爲乎。
把住東風聊自娛，明年晴雨知何如。